CELEX: 32005D0324
Language: da
Date: 2004-12-15 00:00:00
Title: De Europæiske Fællesskabers Administrative Kommission for Vandrende Arbejdstageres Sociale Sikring - Afgørelse nr. 200 af 15. december 2004 om sammensætningen af Det Tekniske Udvalg for Databehandling under Den Administrative Kommission for Vandrende Arbejdstageres Sociale Sikring og om dette udvalgs virksomhedEØS-relevant tekst.

23.4.2005   
            
            
               DA
            
            
               Den Europæiske Unions Tidende
            
            
               L 104/42
            
         
      AFGØRELSE Nr. 200
   af 15. december 2004
   om sammensætningen af Det Tekniske Udvalg for Databehandling under Den Administrative Kommission for Vandrende Arbejdstageres Sociale Sikring og om dette udvalgs virksomhed
   (EØS-relevant tekst)
   (2005/324/EF)
   DEN ADMINISTRATIVE KOMMISSION FOR VANDRENDE ARBEJDSTAGERES SOCIALE SIKRING HAR —
   under henvisning til artikel 81, stk. 1, litra d), i Rådets forordning (EØF) nr. 1408/71 af 14. juni 1971 om anvendelse af de sociale sikringsordninger på arbejdstagere og deres familiemedlemmer, der flytter inden for Fællesskabet (1) i henhold til hvilken Den Administrative Kommission har til opgave at fremme og udvikle samarbejdet mellem medlemsstaterne ved at modernisere procedurerne for dataudveksling, især ved at tilpasse informationsstrømmen mellem institutionerne til telematikudveksling under hensyntagen til udviklingen inden for databehandling i de enkelte medlemsstater, især med det formål at fremskynde tilkendelsen af ydelser,
   under henvisning til artikel 117c, stk. 1, i Rådets forordning (EØF) nr. 574/72 af 21. marts 1972 om regler til gennemførelse af forordning (EØF) nr. 1408/71 om anvendelse af de sociale sikringsordninger på arbejdstagere og deres familiemedlemmer, som flytter inden for Fællesskabet (2), i henhold til hvilken Den Administrative Kommission fastsætter reglerne for Det Tekniske Udvalgs virksomhed og sammensætning, idet dette udvalg i henhold til artikel 117, 117a og 117b skal aflægge beretning og forelægge begrundede udtalelser, før der træffes afgørelser,
   under henvisning til konsekvenserne af udvidelsen af Den Europæiske Union den 1. maj 2004 for Det Tekniske Udvalgs virksomhed —
   TRUFFET FØLGENDE AFGØRELSE:
   Artikel 1
   1.   Den Administrative Kommission for Vandrende Arbejdstageres Sociale Sikring nedsætter Det Tekniske Udvalg for Databehandling, som er omhandlet i artikel 117c, stk. 1, i forordning EØF nr. 574/72. Udvalget benævnes »Det Tekniske Udvalg«.
   2.   Det Tekniske Udvalg har de funktioner, der er fastsat i artikel 117c, stk. 2, i forordning (EØF) nr. 574/72.
   3.   Det Tekniske Udvalgs mandat vedrørende dets specifikke opgaver fastsættes af Den Administrative Kommission for Vandrende Arbejdstageres Sociale Sikring, som kan ændre disse opgaver efter behov.
   Artikel 2
   Det Tekniske Udvalg vedtager om fornødent sine beretninger og begrundede udtalelser på grundlag af faglige dokumenter og undersøgelser. Udvalget kan anmode de nationale administrationer om alle oplysninger, som anses for nødvendige for, at udvalget kan udføre sine opgaver tilfredsstillende.
   Artikel 3
   1.   Det Tekniske Udvalg består af to medlemmer fra hver medlemsstat, hvoraf det ene udpeges som ordinært medlem og det andet som suppleant. Medlemsstatens regeringsrepræsentant i Den Administrative Kommission underretter generalsekretæren for Den Administrative Kommission om udnævnelserne.
   2.   Beretninger og begrundede udtalelser vedtages med flertal blandt samtlige medlemmer af Det Tekniske Udvalg, idet hver medlemsstat har én stemme, som afgives af det ordinære medlem eller ved forfald af hans suppleant. Af Det Tekniske Udvalgs beretninger og udtalelser skal det fremgå, om de er blevet vedtaget enstemmigt eller med flertal. Hvis der er et mindretal, skal dette mindretals konklusioner eller forbehold anføres heri.
   3.   Repræsentanten for Kommissionen for De Europæiske Fællesskaber eller en person udpeget af denne fungerer som konsulent i Det Tekniske Udvalg.
   Artikel 4
   Formandshvervet for Det Tekniske Udvalg udøves for et halvt år ad gangen af det ordinære medlem eller af en anden dertil udpeget person, som tilhører den stat, hvis repræsentant i Den Administrative Kommission i samme periode udøver formandshvervet i denne kommission. Formanden for Det Tekniske Udvalg aflægger beretning om Det Tekniske Udvalgs virksomhed på hvert møde i Den Administrative Kommission.
   Artikel 5
   Det Tekniske Udvalg kan nedsætte ad hoc-arbejdsgrupper, som skal behandle særlige problemer. Det Tekniske Udvalg skal redegøre for de opgaver, der skal overdrages sådanne arbejdsgrupper, en tidsplan for udførelsen af disse opgaver og de finansielle konsekvenser af denne foranstaltning i det i artikel 7 omhandlede arbejdsprogram.
   Artikel 6
   Sekretariatet for Den Administrative Kommission forbereder og tilrettelægger møderne i Det Tekniske Udvalg og udarbejder mødereferaterne.
   Artikel 7
   Det Tekniske Udvalg skal forelægge et detaljeret arbejdsprogram for Den Administrative Kommission med henblik på godkendelse. Det Tekniske Udvalg skal ligeledes en gang om året forelægge en beretning for Den Administrative Kommission om sit arbejde og de opnåede resultater i forhold til arbejdsprogrammet samt eventuelle forslag til ændring af dette program.
   Artikel 8
   Ethvert forslag fra Det Tekniske Udvalg, som medfører udgifter, der skal afholdes af Europa-Kommissionen, skal godkendes af repræsentanten for denne institution.
   Artikel 9
   Sprogene i Det Tekniske Udvalg er de sprog, der er anerkendt som EU-institutionernes officielle sprog i overensstemmelse med artikel 290 i traktaten om oprettelse af Det Europæiske Fællesskab.
   Artikel 10
   De supplerende bestemmelser, der er fastsat i vedlagte bilag, finder ligeledes anvendelse på Det Tekniske Udvalg.
   Artikel 11
   Denne afgørelse træder i stedet for Den Administrative Kommissions afgørelse nr. 169 (3).
   Artikel 12
   Denne afgørelse offentliggøres i Den Europæiske Unions Tidende.
   Den finder anvendelse fra den 1. marts 2005.
   
      
         C.-J. VAN DEN BERG
         
         
            Formand for Den Administrative Kommission
         
      
   
   
      (1)  EFT L 149 af 5.7.1971, s. 2. Senest ændret ved Europa-Parlamentets og Rådets forordning (EF) nr. 631/2004 (EUT L 100 af 6.4.2004, s. 1).
   
      (2)  EFT L 74 af 27.3.1972, s. 1. Senest ændret ved forordning (EF) nr. 631/2004.
   
      (3)  EFT L 195 af 11.7.1998, s. 46.
   
      BILAG
      SUPPLERENDE BESTEMMELSER FOR DET TEKNISKE UDVALG
      1.   Mødedeltagelse
      
                  a)
               
               
                  Såfremt den fungerende formand får forfald, udøves formandshvervet af hans suppleant.
               
            
                  b)
               
               
                  Til møderne i Det Tekniske Udvalg kan medlemmerne ledsages af en eller flere eksperter, hvis de spørgsmål, der skal behandles, kræver det. Hver delegation kan normalt ikke bestå af mere end fire personer.
               
            
                  c)
               
               
                  Repræsentanten for Kommissionen for De Europæiske Fællesskaber eller et medlem af sekretariatet eller en anden person udpeget af generalsekretæren for Den Administrative Kommission deltager i samtlige møder i Det Tekniske Udvalg og i ad hoc-arbejdsgrupperne. En repræsentant for andre tjenestegrene i Kommissionen for De Europæiske Fællesskaber kan endvidere deltage i møderne, hvis det er formålstjenligt for behandlingen af et spørgsmål.
               
            2.   Stemmeafgivelse
      
                  a)
               
               
                  Når et ordinært medlem af Det Tekniske Udvalg udøver formandshvervet, afgiver hans suppleant stemme i stedet.
               
            
                  b)
               
               
                  Ethvert medlem, som er til stede, når et forslag sættes til afstemning, og som afholder sig fra at stemme, vil af formanden blive opfordret til at gøre rede for grunden til, at han afholdt sig fra at stemme.
               
            
                  c)
               
               
                  Hvis flertallet af de tilstedeværende medlemmer afholder sig fra at stemme, anses det forslag, som er blevet sat til afstemning, for ikke at være kommet i betragtning.
               
            3.   Dagsorden
      
                  a)
               
               
                  Den foreløbige dagsorden for hvert møde i Det Tekniske Udvalg udarbejdes af Sekretariatet i forståelse med formanden for Det Tekniske Udvalg. Såfremt det synes nødvendigt, kan Sekretariatet, før det foreslår et punkt optaget på dagsordenen, bede de berørte delegationer om skriftligt at tilkendegive deres synspunkter vedrørende det pågældende spørgsmål.
               
            
                  b)
               
               
                  Den foreløbige dagsorden indeholder i princippet de punkter, for hvilke anmodning om optagelse på dagsordenen fra et medlem eller fra repræsentanten for Kommissionen for De Europæiske Fællesskaber samt eventuelt tilhørende notater er Sekretariatet i hænde mindst 20 arbejdsdage før mødets begyndelse.
               
            
                  c)
               
               
                  Medlemmerne af Det Tekniske Udvalg, repræsentanten for Kommissionen for De Europæiske Fællesskaber og alle andre personer, som skal deltage i mødet, får tilsendt den foreløbige dagsorden mindst ti arbejdsdage før mødets begyndelse. Dokumenter vedrørende punkterne på dagsordenen sendes til dem, så snart de foreligger.
               
            
                  d)
               
               
                  Dagsordenen vedtages af Det Tekniske Udvalg ved hvert mødes begyndelse. Til optagelse af et andet punkt på dagsordenen end de på den foreløbige dagsorden opstillede punkter kræves enstemmighed i Det Tekniske Udvalg. Undtagen i påtrængende tilfælde kan medlemmerne af Det Tekniske Udvalg udsætte deres endelige stillingtagen til næste møde, for så vidt angår punkter på den foreløbige dagsorden, hvortil de ikke senere end fem arbejdsdage før mødets begyndelse har modtaget den relevante dokumentation på deres eget sprog.
               
            4.   Ad hoc-arbejdsgrupper
      
                  a)
               
               
                  Arbejdsgrupperne ledes af en ekspert, som udpeges af formanden for Det Tekniske Udvalg i forståelse med repræsentanten for Kommissionen for De Europæiske Fællesskaber eller, i mangel heraf, af en ekspert fra den stat, hvis repræsentant i Den Administrative Kommission udøver formandshvervet for denne kommission.
               
            
                  b)
               
               
                  Formanden for ad hoc-arbejdsgruppen indkaldes til det møde i Det Tekniske Udvalg, på hvilket beretningen fra ad hoc-arbejdsgruppen behandles.
               
            5.   Administrative spørgsmål
      
                  a)
               
               
                  Formanden for Det Tekniske Udvalg kan give Sekretariatet anvisninger af enhver art vedrørende mødernes afholdelse og udførelsen af det arbejde, der hører ind under Det Tekniske Udvalg.
               
            
                  b)
               
               
                  Det Tekniske Udvalg træder sammen efter indkaldelse, som i forståelse med formanden for Det Tekniske Udvalg af Sekretariatet sendes til medlemmerne og til repræsentanten for Kommissionen for De Europæiske Fællesskaber ti arbejdsdage før et møde.
               
            
                  c)
               
               
                  Der udarbejdes et referat af hvert møde, som i princippet skal godkendes på det følgende møde.